[{"text_idx": "#000000", "text": "Bilduma online eta irudien salmenta"}, {"text_idx": "#000002", "text": "Kontserbazio eta Zaharberritze Programaren aurkezpena"}, {"text_idx": "#000003", "text": "Iberdrola museoaren patronoa da 2001etik; ordutik, museoaren funtsezko misioetako batean laguntzen du: bertako artelanen bilduma kontserbatzea. Helburu horrekin, Iberdrola-Museoa kontserbazio eta zaharberritze programaren bitartez, 2013. urtetik, zaintza behar duten obrak aukeratzen dira urtero bildumatik. Gainera, 2019an, ekintza-ildo berria gehitu zen, aldi baterako erakusketetan parte hartzen duten obrei dagokienez. Modu horretan, Ignacio Zuloaga 1870-1945 erakusketatik marrazki bat eta 22 olio tratatu ziren, besteak beste, bildumako maisulanetako bat: Mathieu de Noailles kondesaren erretratua (1913). Isabel Baquedano. Edertasunaz eta sakratuaz erakusketatik, paper gaineko 34 obra eta 95 pintura, museoak berriki eskuratutako Izenbururik gabe (c.1972) barne hartuta. Azkenik, Joos van Cleveren Deikundearen triptikoa lanaren azpian datzan irudiaren azterketa ere egin zen; izan ere, Santo Domingo de la Calzadako (Errioxa) katedralak museoari laga zion, Obra Gonbidatuaren programan parte hartzeko."}, {"text_idx": "#000004", "text": "Orain lehen aldiz aurkeztuko diren bildumako obren artean, Mamerto Seguirena nabarmentzen da; 2018an eskuratu zen, eta, horri esker, artista bilbotarra museoaren bildumara gehitu ahal izan da, bere obra nagusietako baten eskutik. Regoyosen ordezkaritza ere handitu da, 2019an dohaintzan jasotako paisaiari esker. Azkenik, Roberto Laplazak XIX. mendearen erdialdean egindako 24 marrazki, horiekin amaitu da 2014. urtean Iberdrola-Museoa programarekin abiarazitako 112 artelaneko multzoaren zaharberritzea."}, {"text_idx": "#000006", "text": "Ezarritako tratamenduek \u0096materia piktorikoa eta euskarriak egonkortzea, azaleko geruzak tratatzea, berrintegrazio kromatikoa eta muntaketa\u0096 nabarmen hobetu dute obren kontserbazio egoera. Gainera, analisi teknikoek \u0096azpian datzan marrazkiaren azterketa, erreflektografia infragorriaren, erradiografikoaren eta argi ultramorearen bitartez\u0096 oso informazio baliotsua eman dute, esku hartzeko proposamenak zehazteko eta obren eta artisten ezagutzan sakontzeko."}, {"text_idx": "#000008", "text": "Ricard Canals margolari eta grabatzaile katalanaren lan hau 1919an bereganatu zuen Bizkaiko Probintzia Aldundiak, Bilbon egindako Nazioarteko Pintura eta Eskulturako Lehenengo Erakusketan. XX. mende hasierako estilo modernistaren adibide argia da, eta ezin hobeto bereizten da espainiar eskolaren herentzia."}, {"text_idx": "#000009", "text": "Prebentziozko kontserbazio berrikuspenetan ikusi zenez, itsaspen eskasa zegoen materia piktorikoaren eta mihisearen euskarriaren artean; hortaz, zaharberritu beharra zegoen lana. Lehenik, azaleko garbiketa zorrotza egin da; era horretara, pintura-geruzak finkatu dira, eta, ondorioz, kohesioa eman zaio berriro ere multzoari. Era berean, beharrezko doitze kromatikoak egin dira, eta euskarrian deformazioak eragiten zituen bastidorearen haustura konpondu da. Markoa ere zaharberritu da, polikromia garbitu eta berrintegratzeko tratamenduaren bitartez."}, {"text_idx": "#000010", "text": "Olioa mihisean. 81 x 100 cm"}, {"text_idx": "#000011", "text": "XX. mendearen bigarren erdialdeko Espainiako pinturaren margolari pertsonalenetako bat da Isabel Baquedano. Irun\u0303eko Eskolaren bultzatzaile izan zen hirurogeiko hamarraldian, oso errespetatua izan zen zirkulu txiki batzuetan eta erregulartasunez erakutsi ohi zituen bere lanak, figurazioari atxikiak, bai Madrilen bai Euskal Herrian."}, {"text_idx": "#000012", "text": "Lan honen tratamenduarekin hasteko, askatzeko arriskuan zegoen materia piktorikoa finkatu da. Egonkortu ondoren, euskarriaren deformazioak zuzendu dira. Margolanak zikintasun geruza trinkoa zuen, eta garbiketa urtsua egin da; horri esker, balio kromatikoak berreskuratu ahal izan dira. Ondoren, materia piktorikoa sendotu da, galera txikiak iztukatu dira eta hutsarteak kromatikoki berreskuratu dira."}, {"text_idx": "#000014", "text": "Zuloagak izen handia lortu zuen, eta XX. mendearen hasierako artista kotizatu eta nazioartean errespetatuenetako bat bihurtu zen, arrakasta horren ondorioz. Ospe horri esker, halaber, garai hartako pertsona ospetsu askoren enkarguak egin zituen, besteak beste honako hau, Anna-Elisabeth de Brancovan olerkari paristarrarena."}, {"text_idx": "#000015", "text": "Azterketa tekniko sakona egin zaio lanari, X izpien, IR erreflektografiaren eta argi ultramoreen eta materialen identifikazio mikroskopikoaren bitartez. Azterketa horien ondorioz, lortutako datuak aurretik zegoen dokumentazioarekin bateratu eta margolanaren zaharberritzeen historiala egin ahal izan da; lehenengo zaharberritzea Zuloagak berak egin zuen. Oraingo esku-hartze honetan, lehenik geruza piktorikoaren azaleko garbiketa egin da, disoluzio indargetzaile baten eta ukitu zaharren eta bernizaren doitzearen bitartez. Azkenik, mihisearen deformazioak konpondu dira, presio baxuko mini-mahai batekin."}, {"text_idx": "#000016", "text": "Job eta bere seme-alabak, c. 1650"}, {"text_idx": "#000017", "text": "Lan hau museoan sartu zenean, 1923an, Giovanni Lanfrancorena zela uste zen; baina aurreko zaharberritze batean, 1995ean egindakoan, lanaren sinadura aurkitu zen, eta egilea Domenico Piola zela jakin zen horrela. Piola izan zen, hain zuzen, Italiar Barrokoko Genovar Eskolako ordezkari nagusietako bat."}, {"text_idx": "#000018", "text": "Olioak, arrasto tenebrista handikoak, intentsitate txikiko degradazioak zituen, eta, horren ondorioz, ezin zen behar bezala irakurri. Esku-hartzearen bitartez, geruza piktorikoen gainazala garbitu da, eta antzinako ukituak eta berniza doitu dira. Nabarmentzekoa da, halaber, euskarria aldatu dela, inbaditzaileegia baitzen, eta, horren ordez, obra honetarako zaharberritu eta egokitutako beste bat jarri da, hura garbitu eta sendotu egin da, eta bolumena eta koloreak berrintegratu dira. Zaharberritze lan honen bitartez indartu egiten da margolan bikain honen aurkezpena."}, {"text_idx": "#000020", "text": "Regoyosek harreman artistiko eta familiar estua izan zuen betidanik Euskal Herriarekin, eta funtsezko eginkizuna bete zuen euskal pinturaren modernizazioan."}, {"text_idx": "#000022", "text": "Ikatz-ziria paperean. 31,4 x 44,3 cm"}, {"text_idx": "#000023", "text": "Roberto Laplaza bilbotarraren ibilbide artistikoa Madrilen gauzatu zen bereziki, eta bertan trebatu zen XIX. mendearen erdialdean indarrean zegoen akademizismoan. Marrazketa katedra lortu zuen Arte eta Ofizioen Eskolan, eta garrantzizko ibilbidea egin zuen astoko margolari gisa; dekorazio pinturan ere nabarmendu zen."}, {"text_idx": "#000024", "text": "Laplazaren marrazki hauen zaharberritzearen bitartez amaitzen da Iberdrola-Museoa 2014 programan hasitako 112 lan multzoren zaharberritzea. Gehienek antzeko patologiak zituzten, hala nola marea orbanak, mikroorganismoen erasoak eta euskarriaren degradazioak eta galerak. Garbiketa mekanikoa egin da, brotxa eta goma berezien bidezkoa, eta baita paperaren egonkortze kimikoa ere. Desitxuratzeak tratatu dira, eta euskarri galerak txertoen bitartez berreskuratu dira; amaitzeko, beharrezko doitze kromatikoak egin dira, eta kartoi neutroko karpetatan egin da kontserbatzeko muntaketa."}, {"text_idx": "#000025", "text": "Akuafortea, xixela eta punta lehorra paperean 440 x 305 mm (papera) \u2013 183 x 143 mm (orbana)"}, {"text_idx": "#000026", "text": "Gauguinek 1891n grabatu zuen Ste\u0301phane Mallarme\u0301 kritikariaren eta poetaren erretratua, adiskidetasun keinu gisa, hark asko lagundu baitzion Gauguini hainbat lan saltzen, dirua behar izan zuenean Markesa Uharteetara bidaia egiteko. Lan hau nabarmena da ez bakarrik bere estilo pertsonalagatik, baita Mallarme\u0301ren erretratua artistaren produkzio grafikoan ezagutzen den akuaforte bakarra izateagatik ere."}, {"text_idx": "#000028", "text": "Mamerto Segui, formazio akademikokoa bera, historia-pinturan nabarmendu zen. Lan honetan Simon Bernardo Zamacola notario eta politikaria agertzen da, bizkaitar foruen babesa diktatzen. 1882ko Bizkaiko Erakusketa Probintzialean aurkeztu, eta zilarrezko domina lortu zuen."}, {"text_idx": "#000029", "text": "Kontserbazio egoera ahulean iritsi zen museora; egiturazko kalteak zituen, bai euskarrian bai materia piktorikoan. Zaharberritzea azaleko geruzan hasi zen, eta jatorrizko materiaren zati bat estaltzen zuten berniz oxidatuak eta birpinturak kendu ziren. Bereziki garrantzitsua izan da euskarrian egindako esku-hartzea: aurretik zaharberritutako bi haustura handiren tratamendua egin da, eta jatorrizko oihala sendotu da, bigarren mailako euskarri baten edo oihaleztatze mugikor baten bidez. Amaitzeko, iztukatua egin da, hutsune ugari eta zabalak kromatikoki berreskuratu dira, eta pisu molekular baxuko erretxina batez bernizatu da."}, {"text_idx": "#000030", "text": "Olioa mihisean. 91 x 73,7 cm\nMari\u0301a de Arechavaleta andrearen dohaintza, Jose\u0301 Palacio jaunaren bildumakoa 1953an"}, {"text_idx": "#000031", "text": "Erlijio-erretratu eta -eszenetan espezializatua, Grebberrek koadro kostunbrista gutxi margotu zituen; eszena musikal hau \u0096XVII. mendeko Holandako pinturan asko errepikatzen den gaia\u0096 salbuespen bat da, hortaz, Grebberren produkzioaren barruan. Horrez gainera, egileak margotutako obra goiztiarrenetako bat da."}, {"text_idx": "#000032", "text": "Obra honi egindako tratamenduaren alderdirik aipagarriena garbiketa izan da. Lehenik, azaleko zikinkeria kendu zaio, eta, ondoren, berniz oxidatua eta kromatikoki aldatuta zeuden birpintatze zaharrak. Zaharberritze lana amaitzeko, galera txikiak kromatikoki berreskuratu eta azken bernizatzea eman zaio. Esku-hartze honi esker berreskuratu da lanaren indar kromatikoa, aurpegi eta jantzietan bereziki. Museoan sartu aurretik, berrehundu eginda zegoen lana, eta aldatuta zuen euskarria; beraz, ez dira osagai horiek aldatu, multzoa oso egonkorra baita."}, {"text_idx": "#000033", "text": "Iturrinoren lana postinpresionismoaren barruan sartzen da, fauvismotik hurbil, argiaren eta kolorearen erabilera berezia dela-eta. Margolariaren hurbileko artisten eragina erakusten du, hala nola Renoir, Derain, Picasso eta, bereziki, Matisserena. Azken horrekin ibili zen 1910ean Espainia hegoaldean, eta 1912an Marokon."}, {"text_idx": "#000034", "text": "Garai horretakoa da, hain zuzen, Tangerreko Zokoa lana. Margolanaren azterketa teknikoaren ondoren ekin zitzaion zaharberritze lanari. Geruza piktorikoak garbitu ziren lehenik, baliabide urtsu baten bitartez, eta berniz oxidatua kendu zen, ondoren, disolbatzaile nahastura baten bitartez. Horrez gainera, euskarriaren egitura konpondu da, eta, era horretara, euskarriaren desitxuratzeak kendu dira. Azkenik, beharrezko doitze kromatikoak egin dira, eta pisu molekular baxuko berniz geruza bat aplikatu zaio."}]